獻臣學士與余通書因成感詠
作者：宋庠
朝代：宋

paragraphs: 夫君班揚儔，抱槧羣玉府。
久讀未見書，躬抽繫年譜。
墜緒獲先秦，亡篇出東魯。
上泝三皇墳，旁探百家語。
怪牒汲郡來，幽經茂陵聚。
英哲資繕藏，緹油盡刊補。
蒸青勁竹殘，削誤規刀苦。
種別踰九流，星羅軼千部。
顧我寡見聞，蒙薰異倫伍。
祕帙樂共披，譌文許交舉。
家㨭互紛綸，郵谿戲旁午。
初無班嗣嗤，更免許慈拒。
矧余羈官久，寂寞繄茅宇。
禮乏贈酒瓻，疑增照觴怒。
尚頼啟新編，時時發聾瞽。